b'\n_START_ARTICLE_\nSch\xc3\xb6nfliesova notacija\n_START_SECTION_\nElementi simetrije\n_START_PARAGRAPH_\nElementi simetrije imajo naslednje oznake: z i so ozna\xc4\x8deni centri inverzije, s C prave simetrijske osi, s \xcf\x83 zrcalne ravnine in z S neprave simetrijske osi (simetrijsko-zrcalne osi). Oznakama C in S obi\xc4\x8dajno sledi \xc5\xa1tevilka, simboli\xc4\x8dno ozna\xc4\x8dena z n in zapisana kot podpisani indeks, ki ozna\xc4\x8duje red simetrije._NEWLINE_Prostorske grupe imajo poleg oznake to\xc4\x8dkovne grupe \xc5\xa1e nadpisan indeks, ki lo\xc4\x8di prostorske grupe, ki pripadajo isti to\xc4\x8dkovni simetriji._NEWLINE_Prava simetrijska os najvi\xc5\xa1jega reda je po dogovoru definirana kot glavna os in vsi drugi elementi simetrije so opisani glede na to os. Na ta na\xc4\x8din so vertikalne zrcalne ravnine, ki vsebujejo glavno os, ozna\xc4\x8dene s \xcf\x83\xe1\xb5\xa5, horizontalne zrcalne ravnine, pravokotne na glavno os, pa s \xcf\x83\xe2\x82\x95.'